Dato: 12 februar, 2012
Googles populære globusprogram Google Earth er ude i en ny version. Den har fået nummer 6.2, og med den nye version følger naturligvis nye og forbedrede funktioner, hvilket sikkert ikke kommer bag på ret mange. Først og fremmest skulle der være rettet op på irriterende småfejl, og så er søgefunktionen i Google Earth blevet forbedret. Skriver Google selv. Desuden er det nu muligt at dele nogle af de billeder du betragter i Google Earth med venner og bekendte i dit netværk, Google Plus. Du logger ganske enkelt ind i Google Earth, og når du for eksempel ser billeder fra steder, hvor du selv har været, kan du dele lokationerne med venskaberne i dine Plus cirkler. I det hele taget er delefunktionen blevet en vigtig brik i Googles fremtidige internetplaner.
Billederne i Google Earth er taget med satellit-kameraer og andre smarte dingenoter fra himlen, og det er løbende foregået på forskellige datoer under forskellige forhold. En ny teknik i programmet skulle gøre billederne endnu bedre end hidtil, og de skulle poppe frem på skærmen i en lidt mere glidende og mindre hakkende form. Søgningen er desuden blevet forbedret, idet den nu selv foreslår steder ud fra de bogstaver du indtaster i søgefeltet. Nøjagtigt som du måske kender det fra Google Maps, Googles online satellitfoto service til folket. Bemærk at Google Earth også leverer fin service til de af jer, der er ude efter cykelruter og spadsereture. Jo, Earth er et sindssygt godt køb til prisen. Google Earth er nemlig gratis.
www.google.com/intl/da/earth/
Forrige ZoomIt 4.2
Næste: Virus? Tjek selv efter!